[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.3.2006

KOM(2006) 127 endelig

2006/0041 (AVC)

Forslag til

RÅDETS AFGØRELSE

om Det Europæiske Fællesskabs holdning til udkast til regulativ fra De Forenede Nationers Økonomiske Kommission for Europa om godkendelse af motorkøretøjer for så vidt angår førerens fremadrettede synsfelt

(forelagt af Kommissionen)

BEGRUNDELSE

ALMINDELIGE OPLYSNINGER

Ved Rådets afgørelse 97/836/EF af 27. november 1997 blev EF kontraherende part i den reviderede overenskomst af 1958 under De Forenede Nationers Økonomiske Kommission for Europa (FN/ECE). Denne afgørelse trådte i kraft den 24. marts 1998.

Afgørelsens artikel 4 bestemmer bl.a., at et udkast til regulativ fra De Forenede Nationers Økonomiske Kommission for Europa, der forelægges til afstemning i den pågældende FN/ECE-instans, skal være vedtaget af Rådet efter samstemmende udtalelse fra Europa-Parlamentet, inden Fællesskabet kan stemme for vedtagelse af det pågældende udkast til regulativ.

På dagsordenen for et af de kommende møder i verdensforummet for harmonisering af regulativer for motorkøretøjer under De Forenede Nationers Økonomiske Kommission for Europa figurerer bl.a. afstemning om et udkast til et (nyt) regulativ om godkendelse af motorkøretøjer for så vidt angår førerens fremadrettede synsfelt.

Det vigtigste mål med udkastet til regulativ er at fastlægge harmoniserede tekniske bestemmelser og derved undgå skabelsen af tekniske hindringer for samhandelen med motorkøretøjer mellem de kontraherende parter, samtidig med at der opnås en høj grad af sikkerhed for føreren. Mere specifikt vil udkastet til regulativ gøre det muligt at sikre et passende synsfelt gennem forruden og andre ruder. Kommissionen mener derfor, at det vil være ønskeligt, om EU stemmer for dette udkast til et (nyt) regulativ.

Det pågældende udkast til regulativ skal også integreres i systemet for typegodkendelse af køretøjer, da anvendelsesområdet for Rådets direktiv 77/649/EF, senest ændret ved Kommissionens direktiv 90/630/EF, er sammenligneligt med anvendelsesområdet for nærværende udkast til regulativ.

EF's holdning på afstemningstidspunktet fastlægges på grundlag af de dokumenter, der foreligger på de officielle FN/ECE-sprog (fransk og engelsk). Det skyldes, at EF efter at være blevet kontraherende part i den reviderede overenskomst af 1958, er forpligtet til at overholde overenskomstens procedurer.

Som fastsat i artikel 4, stk. 5, i afgørelse 97/836/EF bekendtgøres regulativet på alle fællesskabssprogene i Den Europæiske Unions Tidende , inden det træder i kraft i Fællesskabet.

INDHOLDET I FORSLAGET TIL AFGØRELSE

Forslaget til afgørelse skal sætte Kommissionens repræsentant i stand til at stemme om udkastet til regulativ om godkendelse af motorkøretøjer for så vidt angår førerens fremadrettede synsfelt på Fællesskabets vegne på et senere møde i verdensforummet for harmonisering af regulativer for motorkøretøjer under De Forenede Nationers Økonomiske Kommission for Europa.

2006/0041 (AVC)

Forslag til

RÅDETS AFGØRELSE

om Det Europæiske Fællesskabs holdning til udkast til regulativ fra De Forenede Nationers Økonomiske Kommission for Europa om godkendelse af motorkøretøjer for så vidt angår førerens fremadrettede synsfelt (EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter, særlig artikel 4, stk. 2, andet led[1],

under henvisning til forslag fra Kommissionen[2],

under henvisning til samstemmende udtalelse fra Europa-Parlamentet[3], og

ud fra følgende betragtninger:

1. Udkastet til regulativ fra De Forenede Nationers Økonomiske Kommission for Europa om godkendelse af motorkøretøjer for så vidt angår førerens fremadrettede synsfelt[4] fjerner de tekniske hindringer for samhandelen med motorkøretøjer mellem de kontraherende parter for så vidt angår disse komponenter, samtidig med at der opnås en høj grad af sikkerhed.

2. Fællesskabet bør fastlægge sin holdning til ovennævnte udkast til regulativ og derfor gøre det muligt for Fællesskabet, repræsenteret ved Kommissionen, at stemme for udkastet.

3. Udakstet til regulativ integreres i systemet for EF-typegodkendelse af motorkøretøjer, idet anvendelsesområdet for Rådets direktiv 77/649/EF, senest ændret ved Kommissionens direktiv 90/630/EF, er sammenligneligt med anvendelsesområdet for nærværende udkast til regulativ -

TRUFFET FØLGENDE AFGØRELSE:

Artikel 1

Udkastet til regulativ fra De Forenede Nationer Økonomiske Kommission for Europa (FN/ECE) om godkendelse af motorkøretøjer for så vidt angår førerens fremadrettede synsfelt, som foreligger i dokument TRANS/WP.29/2005/82, godkendes.

Artikel 2

Det Europæiske Fællesskab, repræsenteret ved Kommissionen, stemmer for det udkast til regulativ, der er omhandlet i artikel 1, ved afstemningen på et kommende møde i administrationsudvalget for verdensforummet for harmonisering af regulativer for motorkøretøjer under De Forenede Nationers Økonomiske Kommission for Europa.

Artikel 3

Regulativet fra FN/ECE om godkendelse af motorkøretøjer for så vidt angår førerens fremadrettede synsfelt integreres i systemet for EF-typegodkendelse.

Udfærdiget i Bruxelles, den

På Rådets vegne

Formand

[1] EFT L 346 af 17.12.1997, s. 78.

[2] EUT C. ..[indsæt nr. + "af " + dato] , s. .

[3] EUT C , s. .

[4] FN/ECE dokument TRANS/WP.29/2005/82.